钦定古今图书集成/明伦汇编/官常典/第672卷 > 比干
## 钦定古今图书集成/明伦汇编/官常典/第672卷 > 比干

按《史记殷本纪》：“纣愈淫乱不止，微子数谏不听，乃与
太师、少师谋，遂去。比干曰：‘为人臣者，不得不以死争’。
迺强谏纣。纣怒曰：‘吾闻圣人心有七窍’。”剖比干，观其
心。〈注〉正义曰：《括地志》云：“比干见微子去，箕子狂，乃叹
曰：‘主过不谏，非忠也；畏死不言，非勇也。过则谏，不用
则死，忠之至也。进谏不去者三日，纣问何以自持，比
干曰：‘修善行仁，以义自持’。纣怒曰：‘吾闻圣人心有窍，
信诸’’？”遂杀比干，刳视其心也。

按《新序》：纣作炮烙之刑，王子比干曰：“主暴不谏，非忠
臣也；畏死不言，非勇士也；见过则谏，不用则死，忠之
至也。”遂进谏，三日不去朝，纣因而杀之。《诗》曰：“‘昊天太
怃，予慎无辜’。无辜而死，不亦哀哉！”